
A (magyar) stílus örök – A hazai divattervezők ismertségének vizsgálata egy fenntarthatóbb divatipar kialakításának céljából

A dolgozat a fenntartható divat témakörében íródott, azon belül egy megoldási javaslatot, a helyi vállalkozóktól, tervezőktől való vásárlás gyakorlatát vizsgálja meg. Kutatási kérdése, hogy mennyire elterjedt Magyarországon a budapesti egyetemisták körében a hazai tervezőktől való vásárlás ruházati cikkek terén.
A szakirodalmi elemzésen belül a dolgozat kitér arra, hogy miért lehetne a helyi tervezőktől való vásárlás megoldási lehetőség, és hogy a kínálati oldal szempontjából mennyire működőképes Magyarországon ez a gyakorlat. Az elemzési rész főleg a fogyasztói oldalra fókuszál, arra a kérdésre adva választ, hogy mennyire elterjedt a budapesti egyetemisták körében a magyar divattervezőktől való vásárlás ruházati cikkek terén.
A dolgozat módszertana online kérdőívezés volt a 18 30 éves budapesti egyetemre járó magyar fiatalok körében. A magyar tervezők ismertségét a szakirodalom alapján felállított szempontok alapján vizsgálja a dolgozat, vagyis a fenntarthatóság, a divatosság, és a célközönség, ár befolyása szerint.
Az elemzés után az látható, hogy a magyar márkák ismertsége elhanyagolható a megkérdezettek körében, aminek a legnagyobb oka az, hogy túl drágának találják a magyar divattervezők termékeit. Ez amiatt lehet, hogy a fiatalok főleg a nagyobb, drágább márkákat ismerik, hiszen a külföldi célzottságuk miatt ők kapják a legtöbb támogatást, marketinget. A megkérdezettek velük azonosítják a magyar divatot, annak ellenére, hogy rengeteg kisebb, megfizethető márka is létezik. A dolgozat alátámasztja, hogy erre a kisebb márkák együttes támogatása, és a magyar közönség felé kialakuló célzottság lenne egy megoldási javaslat. A dolgozat témájának fontossága a divatiparnak a fenntartható gazdaság szempontjából kritikusnak tartott helyzetében rejlik.



